আজ এসআইআর মামলার শুনানি, সুপ্রিম কোর্টে কী হবে এবার?

ওয়েব ডেস্ক : গত ৪ নভেম্বর বাংলায় শুরু হয়েছিল এসআইআর (SIR) প্রক্রিয়া। এই প্রক্রিয়ায় এনুমারেশন ফর্মের কাজ শেষ হয়েছে। এখন চলছে শুনানির প্রক্রিয়া। আর এসব বিষয় নিয়ে জোর বিতর্ক চলছে রাজ্যজুড়ে। তা গিয়ে পৌঁছেছে রাজনৈতিক আঙিনাতেও। মুখ্যমন্ত্রী মমতা বন্দ্যোপাধ্যায় ও তৃণমূলের সর্বভারতীয় সাধারাণ সম্পাদক অভিষেক বন্দ্যোপাধ্যায়ক এ নিয়ে বারে বারে সরব হতে দেখা গিয়েছে। আর এ নিয়ে এবার বড় নির্দেশ দিল সুপ্রিম কোর্ট (Supreme Court)।

বাংলায় এসআইআর প্রক্রিয়া নিয়ে সুপ্রিম কোর্টে মামলা করেছিলেন তৃণমূল সাংসদ ডেরেক ও ব্রায়েন (Derek O’Brien) এবং দোলা সেন (Dola Sen)। সোমবার সেই আবেদনের শুনানি হয়। সর্বোচ্চ আদালতে তৃণমূলের (TMC) করা এসআইআর আবেদনের শুনানিতে গুরুত্বপূর্ণ পর্যবেক্ষণ করল শীর্ষ আদালত।

আরও খবর : আত্মহত্যা বা আগুনে পুড়ে নয়, খুন করা হয়েছিল বেঙ্গালুরুর তরুণীকে!

শুনানির সময় আইনজীবী কপিল সিব্বল বলেন, রাজ্যে এসআইআর (SIR)-এর কাজ করার সময় অস্বাভাবিক পদ্ধতি অনুসরণ করা হচ্ছে। অভিযোগ করেছেন, সরাসরি হোয়াটসঅ্যাপে নাম পাঠানো হচ্ছে। সেই ভিত্তিতে নোটিস জারি হচ্ছে। ‘লজিক্যাল ডিক্রিপেন্সি’র কথা বলে ১ কোটি ৩২ লক্ষ নাম বাদ দেওয়ার কথা বলা হচ্ছে।

এই সময় শুনানির পরেই প্রধান বিচারপতি সূর্যকান্ত (Surya Kant) বলেন, নির্বাচন কমিশন সহ সব পক্ষকে এক সপ্তাহের মধ্যে জবাব দিতে নির্দেশ দেওয়া হয়েছে। আগামী সোমবার এই মামলার পরবর্তী শুনানি। তবে এ নিয়ে কমিশনের তরফে দু’সপ্তাহ সময় চাওয়া হয়েছিল। কিন্তু তা দেননি প্রধান বিচারপতি।

শুনানির সময় আইনজীবী কল্যাণ বন্দ্যোপাধ্যায় বলেন, নোটিসে অদ্ভুত প্রশ্ন করা হচ্ছে, কেন আপনার ৬ সন্তান? তা নিয়ে প্রধান বিচারপতি বলেছেন, হতে পারে। কিন্তু সেক্ষেত্রে তাঁদের জন্য আদালতের দরজা খোলা থাকবে বলেই জানানো হয়েছে।